Oʻzbekiston zamonaviy beshkurash federatsiyasi

Oʻzbekiston zamonaviy beshkurash federatsiyasi – Oʻzbekistondagi nodavlat notijorat tashkilot boʻlib, oʻz atrofida zamonaviy beshkurash bilan shugʻullanadigan professional va havaskorlarni birlashtiradi. Zamonaviy beshkurash sport turi oʻz ichiga, ot sporti, qilichbozlik, oʻq otish, yugurish va suzish sport ni qamrab oladi. Federatsiya Oʻzbekiston Respublikasi Adliya vazirligidan 2017-yil fevral oyida, nodavlat notijorat tashkilot sifatida roʻyxatdan oʻtkazilgan. Federatsiyaning amaldagi rahbari Bahromjon Gaziyev.
 Davlat dasturi 
Oʻzbekiston Respublikasi Prezidentining 2021-yil 5-avgustdagi „Oʻzbekistonda yilqichilik, ot sporti, zamonaviy beshkurash va poloni 2025-yilgacha rivojlantirish davlat dasturi toʻgʻrisida“gi PQ-5211 sonli qaroriga muvofiq, federatsiyaga zamonaviy beshkurash boʻyicha Toshkent shahrida „Oʻzbekiston Respublikasi Prezidenti kubogi uchun“, Tashkent Open", „Central Asian Cup“ hamda zamonaviy beshkurashning lazer-ran yoʻnalishi boʻyicha „Central Asian Championship“ turnirlarini oʻtkazish vazifasi yuklangan.
 Federatsiya tarkibi 
Federatsiyaning Oʻzbekiston Respublikasidagi barcha viloyatlarida, Qoraqalpogʻiston Respublikasida hamda Toshkent shahrida oʻz hududiy boʻlinmalari mavjud. Federatsiya prezidenti Bahromjon Gaziyev. 2023-yil fevral oyidagi Oʻzbekiston zamonaviy beshkurash federatsiyasining navbatdan tashqari hisobot-saylov konferensiyasi yigʻini qaroriga muvofiq, federatsiya bosh kotibi etib Sanjar Qurbonov saylangan. 2023-yil fevral oyigacha federatsiya bosh kotibi sifatida faoliyatini olib borgan Kseniya Gulyamova xalqaro beshkurash ittifoqi rahbari Klaus Shormanning taqdimiga binoan, Xalqaro zamonaviy beshkurash ittifoqi komissiyasi aʼzosi etib saylangan.
 Hamkorlik 
 Federatsiya va Qatar zamonaviy beshkurash federatsiyasi 
2018-yil dekabr oyida federatsiya rahbari Bahromjon Gaziyev hamda Qatar zamonaviy beshkurash federatsiyasi bosh kotibi Badr Darvesh oʻrtasida hamkorlik uchrashuvi oʻtkazilgan. Qoʻshma oʻquv-mashgʻulotlar oʻtkazish, tajriba almashish va tajribali mutaxassislarni sport mashgʻulotlariga jalb qilish masalalari muhokoma qilingan.
 Federatsiya va Oʻzbekiston qilichbozlik, suv sporti, yilqichilik va ot sporti, oʻq otish va yengil atletika federatsiyalari 
2018-yil 26-dekabr kuni federatsiya Oʻzbekiston Milliy olimpiya qoʻmitasi binosida zamonaviy beshkurash sport turining tarkibiga kiruvchi sport ning federatsiyalari bilan yaqin aloqalarni yoʻlga qoʻyish maqsadida Oʻzbekiston qilichbozlik, suv sporti, yilqichilik va ot sporti, oʻq otish va yengil atletika federatsiyalari bilan memorandum imzoladi. Memorandumga koʻra, federatsiyalar oʻrtasida 60 kunlik dastur ishlab chiqilgan.
 Federatsiya va Xalqaro beshkurash ittifoqi 
2019-yil 19-yanvar kuni Germaniya Federativ respublikasining Frankfurt shahrida federatsiya rahbariyati, Xalqaro beshkurash ittifoqi prezidenti Klaus Shorman bilan uchrashuv oʻtkazgan. Oʻzbekistonda zamonaviy beshkurash bilan shugʻullanadigan sportchilarni qoʻllab-quvvatlash, ularni sport mashgʻulotlarini oʻtkazadigan joylarini xalqaro standartlar bilan raqobatbardoshligini taʼminlash boʻyicha muzokaralar olib borilgan. Ittifoq prezidenti Oʻzbekiston nomidan Tokio-2020 xalqaro yozgi olimpiya oʻyinlarida qatnashish istagini bildirgan sportchilarga bu borada yordam berishini bildirgan.
 Federatsiya va Rossiya zamonaviy beshkurash federatsiyasi 
2019-yil fevral oyida Rossiya Federatsiyasining Moskva shahridagi olimpiya qoʻmitasi binosida federatsiya rahbari va Rossiya zamonaviy beshkurash federatsiyasi prezidenti Vyacheslav Aminov oʻrtasida muzokaralar oʻtkazilgan. Doppingga qarshi kurashish, ikki mamlakat sportchilarini tajriba almashish hamda ularni qoʻllab-quvvatlashga doir masalalar muhokama qilingan.
 Federatsiya va Qozogʻiston zamonaviy beshkurash federatsiyasi 
2018-yil dekabr oyida federatsiya rahbari, Qozogʻiston zamonaviy beshkurash federatsiyasi vitse-prezidenti Anvar Malik oʻrtasida uchrashuv oʻtkazildi. Murabbiylar va sportchilarning almashinuvini yoʻlga qoʻyish, 2020-yilgi yozgi olimpiya oʻyinlariga birgalikda tayyorgarlik koʻrishga doir masalalar muhokama qilingan.
 Federatsiya va Xidaka shahri meriyasi 
Federatsiya rahbariyati va Yaponiyaning Xidaka shahri meriyasi rahbariyatlari oʻrtasida onlayn tarzda muzokaralar oʻtkazildi. Muzokaralarga koʻra, Oʻzbekiston zamonaviy beshkurash federatsiyasining delegatsiyasi Yaponiya tomonining homiyligi hisobiga, 3 kun mobaynida almashinuv dasturi tashkil etilgan. Dasturda Tokio-2020 almashinuv dasturi toʻgʻrisidagi bitim imzolangan.
 Federatsiya va Oʻzbekiston Respublikasi Milliy gvardiyasi 
2021-yil iyun oyida federatsiya rahbariyati hamda Oʻzbekiston Respublikasi Milliy gvardiyasi rahbariyati ishtirokida hamkorlik memorandumi imzolangan. Gvardiyaning hududiy boʻlinmalarida zamonaviy beshkurash toʻgaraklarini yoʻlga qoʻyish hamda toʻgaraklarga sohadagi harbiy xizmatchilarning farzandlarini jalb etishga kelishilgan.
Turkum:Oʻzbekistonda Sport Federatsiyalari